השיר "מרים בת נסים" שנכתב והולחן בשנת 1947 מתאר באופן הומוריסטי את עלייתה של משפחה מתימן לארץ ישראל. את השיר כתב נתן אלתרמן, הלחין משה וילנסקי ושרה שושנה דמארי ילידת תימן. ההקלטה מופיע באתר "השירים הנפלאים של משה וילנסקי" שבספרייה הלאומית.
השיר מתאר משפחה המונה שתים עשרה נפשות העושה את דרכה ברגל מעדן ומגיעה לארץ ישראל חרף ההגבלות שהטילו האנגלים על עלייה של יהודים לארץ. את המשפחה מלווה החמור הקטן בלעם. בשיר זה ביקש אלתרמן להדגיש כי הניצחון על שונאי ציון יושג בזכות העולים לארץ, הגדולים והקטנים, ואתם גם החמור הנאמן שלהם.
משה וילנסקי (1910-1997) היה מוזיקאי ומלחין לתאטרון, לקולנוע ולמיטב הזמרים בארץ. בשנת 1983 זכה משה וילנסקי בפרס ישראל בתחום הזמר העברי. בספרייה הלאומית נמצא ארכיונו של משה וילנסקי הכולל שירים, תווים, עיבודים, ביקורות והתכתבויות. עם שיריו המפורסמים של וילנסקי נמנים השירים "היו זמנים", "צריך לצלצל פעמיים", "כלניות", "מול הר סיני", "שיר ליל שבת", "הקרב האחרון" ועוד.
הזמרת שושנה דמארי (1923‏-2006) הייתה זמרת ושחקנית ישראלית ילידת תימן, שזכתה לכינוי "מלכת הזמר העברי". שושנה דמארי התפרסמה עוד לפני קום המדינה, ובעיקר בתקופת מלחמת העצמאות ושנות המדינה הראשונות. שיריה, כגון "כלניות", "צריך לצלצל פעמיים", "אור" ורבים אחרים הפכו לנכסי צאן ברזל של הזמר העברי. דמארי הייתה כלת פרס ישראל לשנת תשמ"ח (1988).